शेयर बाजार में 9,600 करोड़ निवेश करेगी एसबीआई लाइफ  
देश की अग्रणी जीवन बीमा कंपनी एसबीआई लाइफ चालू वित्तवर्ष में भारतीय शेयर बाजार में 9,600 करोड़ रुपये तक का निवेश करेगी।
देश की अग्रणी जीवन बीमा कंपनी एसबीआई लाइफ चालू वित्तवर्ष में भारतीय शेयर बाजार में 9,600 करोड़ रुपये तक का निवेश करेगी, जिससे शेयर बाजार में उसका कुल निवेश बढ़कर 34,000 करोड़ रुपये पहुंच जाएगा।  एसबीआई लाइफ इंश्योरेंस के प्रबंध निदेशक एमएन राव ने बताया, हम 2011-12 में प्रतिभूतियों में करीब 16,000 करोड़ रुपये का निवेश करेंगे, जिसमें से 60 प्रतिशत हिस्सा शेयर बाजार में जाएगा। इस समय शेयरों में कंपनी का करीब 25,000 करोड़ रुपये का निवेश है।  उन्होंने कहा, शेयर बाजार में नए निवेश से शेयरों में कंपनी का कुल निवेश बढ़कर 34,000 करोड़ रुपये से अधिक हो जाएगा। कंपनी को चालू वित्तवर्ष के दौरान अपने प्रबंधन अधीन परिसंपत्तियों में 40 प्रतिशत से अधिक की वृद्धि होने की संभावना है जो 31 मार्च तक 40,163 करोड़ रुपये थीं।